ཝང་གོ་ཧྲིན་གྱིས་ཤིས་ཚིག་ནང་ཧི་ནན་ཞིང་ཆེན་ཏང་ཨུ་དང་ཞིང་ཆེན་སྲིད་གཞུང་གི་ཚབ་བྱས་ནས་བཟོ་སྐྲུན་འཛུགས་སྐྲུན་བྱེད་འགོ་བརྩམས་པར་རྟེན་འབྲེལ་ཞུས།ཁོས་བཤད་རྒྱུར།མཚོ་སྔོན་དང་ཧི་ནན་བར་གྱི་སྟོང་ཝོལམཐོ་གནོན་གློག་དྲང་རྒྱུག་བཟོ་སྐྲུན་ནི་ཞི་ཅིན་ཕིང་གི་སྐྱེ་ཁམས་དཔལ་ཡོན་དགོངས་པ་ལག་ལེན་མཐར་ཕྱིན་བྱེད་པའི་འགུལ་སྐྱོད་དངོས་དང་།སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་བཏོན་པའི་དྭངས་གཙང་ནུས་ཁུངས་ཀྱིས་སྔར་ལས་ལྷག་པའི་སྒོ་ནས་མི་དམངས་ལ་བདེ་སྐྱིད་བསྐྲུན་པའི་རེ་བ་ལག་བསྟར་བྱེད་པའི་བྱེད་ཐབས་གལ་ཆེན།ཏང་གི་ཚོགས་ཆེན་བཅུ་དགུ་པའི་དགོངས་དོན་ལག་བསྟར་དང་སྤུས་ཚད་མཐོ་བའི་འཕེལ་རྒྱས་ལ་སྐུལ་འདེད་གཏོང་བའི་ཕན་ཡོད་ལམ་བུ་ཡིན།མཚོ་སྔོན་གྱི་གློག་ཧི་ནན་དུ་འདྲེན་པ་ནི་མཚོ་སྔོན་གྱི་གློག་འདོན་ནུས་པ་ནང་འདྲེན་འཛད་སྤྱོད་བྱེད་པ་དང་།ཧི་ནན་གྱི་ནུས་ཁུངས་གྲུབ་ཚུལ་ལེགས་སྒྲིག་བྱེད་པའི་བཟོ་སྐྲུན་གལ་ཆེན་ཞིག་ཡིན་ལ།གནོད་མེད་འཕེལ་རྒྱས་འདུ་ཤེས་ལག་བསྟར་དང་ཧི་ནན་གྱི་སྐྱེ་ཁམས་དཔལ་ཡོན་འཛུགས་སྐྲུན་བྱེད་པའི་བྱེད་ཐབས་གལ་ཆེན་ཡང་ཡིན་པས།བཟོ་སྐྲུན་ལེགས་འགྲུབ་བྱུང་རྗེས་ཧི་ནན་ས་ཁུལ་གྱི་གློག་འདོན་དཀའ་བའི་རྣམ་པ་ཐག་གཅོད་པ་དང་།ཧི་ནན་གྱི་རྒྱུན་མ་ཆད་པར་འཕར་སྣོན་བྱེད་བཞིན་པའི་གློག་ཤུགས་དགོས་མཁོ་ལ་འགན་སྲུང་བྱེད་པ།མཁའ་དབུགས་བཙོག་བཟོ་འགོག་བཅོས་དང་ནུས་ཁུངས་ལས་རིགས་ཀྱི་ཚུལ་བསྒྱུར་འཕེལ་རྒྱས་ལ་སྐུལ་འདེད་གཏོང་བའི་ཐད་ནུས་པ་གལ་ཆེན་འདོན་རྒྱུ་རེད།ཧི་ནན་གྱི་འབྲེལ་ཡོད་ཕྱོགས་སོ་སོས་གཞོགས་འདེགས་དམ་ཟབ་བྱེད་པ་དང་།ཞབས་ཞུའི་མཐུན་སྦྱོར་བཟང་པོ་བྱེད་པ།འཛུགས་སྐྲུན་ཁོར་ཡུག་ལེགས་བསྒྱུར་བྱེད་པ།ཆ་སྡེབས་གློག་དྲའི་ལས་གཞི་མྱུར་དུ་འཛུགས་སྐྲུན་བྱས་ནས།བཟོ་སྐྲུན་སྔ་མོ་ནས་ལེགས་འགྲུབ་བྱས་ནས་བཀོལ་སྤྱོད་བྱེད་པ་དང་ཕན་འབྲས་འདོན་སྤེལ་བྱེད་པར་བརྩོན་ལེན་བྱེད་པ་དང་།བཟོ་སྐྲུན་དེ་ཞིང་ཆེན་བར་གྱི་ནུས་ཁུངས་གློག་ཤུགས་མཉམ་ལས་ཀྱི་སྤུས་ལེགས་བཟོ་སྐྲུན་དང་དཔེ་མཚོན་བཟོ་སྐྲུན།སེམས་སྦྲེལ་བཟོ་སྐྲུན་དུ་འཛུགས་སྐྲུན་བྱེད་རྒྱུ་ཡིན་ཟེར།